KOMMISSIONENS SVAR PÅ DEN EUROPÆISKE REVISIONSRETS SÆRBERETNING "FEJL I UDGIFTERNE TIL UDVIKLING AF LANDDISTRIKTERNE: HVAD ER ÅRSAGERNE, OG HVORDAN HÅNDTERES DISSE FEJL?" /* COM/2015/051 final */





KOMMISSIONENS SVAR PÅ DEN EUROPÆISKE REVISIONSRETS SÆRBERETNING "FEJL I UDGIFTERNE TIL UDVIKLING AF LANDDISTRIKTERNE: HVAD ER ÅRSAGERNE, OG HVORDAN HÅNDTERES DISSE FEJL?" Resumé II. Kommissionen glæder sig over Revisionsrettens rapport om analysen af de grundlæggende årsager, som sammenfatter resultaterne af de seneste tre års revisionserklæringer og stort set bekræfter de hovedkonklusioner, som Kommissionen allerede har draget i sit arbejdsdokument om vurderingen af de grundlæggende årsager til fejl i gennemførelsen af politikken om udvikling af landdistrikterne og de korrigerende foranstaltninger, som blev fremlagt for Europa-Parlamentet og Rådet i juni 2013[1]. Revisionsretten rapporterer en gennemsnitlig fejlforekomst for 2011-2013 for udvikling af landdistrikterne på 8,2 %. Ikke desto mindre bemærker Kommissionen den let faldende udvikling i fejlforekomsten for ELFUL (fra 8,4 % i 2011 til 7,9 % i 2013). Denne fejlforekomst er højere end de individuelle procenter, der offentliggøres hvert år af Revisionsretten i kapitel 4 i årsrapporten. Årsagen er, at den nuværende analyse dækker 461 transaktioner ud af i alt 532 for de tre år (som omfatter sundhed, miljø og fiskeripolitik). De 71 transaktioner, som ikke er omfattet af denne rapport, har en lavere gennemsnitlig fejlforekomst. Kommissionen bemærker endvidere, at Revisionsretten definerer stikprøven og beregner fejlforekomsten for hvert år på politisk plan (udvikling af landdistrikterne, miljø, fiskeri og sundhed). Udvikling af landdistrikterne står for 90 % af politikudgifterne og er generelt mere modtagelig for fejl end andre områder i politikgruppen. Kompleksiteten af visse støtteberettigelseskrav i foranstaltningerne til udvikling af landdistrikterne spillede en vigtig rolle i forhold til den høje fejlforekomst. III. Kommissionen har siden 2012 håndteret spørgsmålet om høje fejlforekomster ved at anmode medlemsstaterne om nationale handlingsplaner og overvåge gennemførelsen deraf. På grundlag af de indhøstede erfaringer og Revisionsrettens anbefalinger er disse handlingsplaner blevet forbedret over tid. De forventede resultater af samtlige foranstaltninger ses ikke altid på kort sigt, navnlig for de foranstaltninger, der er gennemført gennem flerårige forpligtelser. Ikke desto mindre kan de første resultater af den fælles indsats for at mindske fejlforekomsterne ved at gennemføre handlingsplanerne allerede ses i en lavere fejlforekomst for udvikling af landdistrikterne i 2013. Kommissionen vil fortsat overvåge gennemførelsen af handlingsplanerne, både ud fra et revisionsmæssigt og et operationelt perspektiv, gennem bilaterale møder, tilsynsudvalg og årlige revisionsmøder. V. Kommissionen har endvidere fundet svagheder vedrørende offentlige indkøb i sin egen revision. Der er allerede foretaget omfattende finansielle korrektioner i denne henseende. Offentlige indkøb er et af de centrale elementer i handlingsplanerne for udvikling af landdistrikterne. Det bør ikke desto mindre bemærkes, at manglende overholdelse af indkøbsreglerne ikke nødvendigvis betyder, at 100 % af de involverede udgifter er ikke-støtteberettigede. Projektet som sådan kan sagtens nå målene og give reel merværdi. For perioden 2014-2020 har Kommissionen allerede fremlagt retningslinjer for praktikere om at undgå almindelige fejl i projekter under de europæiske struktur- og investeringsfonde. Disse retningslinjer blev fremlagt for forvaltningsmyndighederne og betalingsorganerne på seminaret om fejlforekomster, der fandt sted i oktober 2014. VI. Væsentlige mangler vedrørende den foranstaltning, der støtter forarbejdning af landbrugsprodukter, følges op i overensstemmelsesproceduren for revisionen. For så vidt angår forsætlige overtrædelser, gennemfører Kommissionen en strategi til bekæmpelse af svig med relevante seminarer i flere medlemsstater. Kommissionen er enig i denne konklusion. Kommissionen vil fortsat give medlemsstaterne anbefalinger og retningslinjer samt formidle bedste praksis for at forbedre kontrolsystemet og dermed undgå fejl. Endvidere skal betalingsorganerne overholde godkendelseskriterierne i bilag I i forordning 907/2014 (programmet for 2014-2020), inden der foretages betalinger. Kommissionens tjenestegrene gennemgår godkendelsen ved efterfølgende revision. VIII. For så vidt angår begrænsede incitamenter til støttemodtagerne til at overholde deres landbrugsmæssige forpligtelser, viser ordninger for miljøvenligt landbrug landbrugernes frivillige forpligtelser til at give miljømæssige fordele og offentlige goder, der rækker videre end blot de obligatoriske krav. Det kompenserende aspekt i betalinger for miljøvenligt landbrug (der omfatter omkostninger og indkomsttab) betyder ikke umiddelbare økonomiske fordele for landbrugerne, selv om disse ikke er udelukket på langt sigt. Med hensyn til en "lav" kontrolsats for forpligtelser er medlemsstaterne ifølge den gældende lovgivning forpligtet til, såfremt kontrol på stedet afslører betydelig manglende overholdelse, at øge den andel af støttemodtagere, der kontrolleres på stedet. Den korrekte anvendelse heraf kontrolleres i forbindelse med Kommissionens overensstemmelsesrevisioner. Kontrolprocenten for landbrugsmæssige forpligtelser er fastsat til 100 % for administrativ kontrol og 5 % for kontrol på stedet. Omkostningerne til forvaltning og kontrol, som er offentliggjort i den årlige aktivitetsrapport for 2013, udgør 4 mia. EUR for hele den fælles landbrugspolitik. Fokus bør derfor være på at øge effektiviteten af kontrollerne og ikke på flere kontroller. Med hensyn til sanktionerne mener Kommissionen, at sanktioner for manglende overholdelse skal være forholdsmæssige, men at de fortsat skal være et afskrækkende middel. IX. Tanken med at udarbejde handlingsplanerne var en forebyggende proces baseret på arbejdsdokumentet fra Kommissionens tjenestegrene (2013) 244, som er bygget på medlemsstaternes egen vurdering af de grundlæggende årsager, der har en indvirkning på fejlforekomsten. Denne proces har efterhånden indarbejdet det reaktive perspektiv ved systematisk at tage højde for revisionsresultaterne og foreslå specifikke korrigerende foranstaltninger. Det dobbelte perspektiv (forebyggende og reaktivt) er stadig en del af øvelsen. Den seneste ajourføring af handlingsplanerne viser, at næsten 50 % af foranstaltningerne blev udløst af konkrete revisionsresultater fra Revisionsrettens eller Kommissionens side, mens den anden halvdel var baseret på medlemsstaternes egne vurderinger. Endvidere blev der i forhåndsvurderingen af, om de foranstaltninger, der indgår i programmerne for udvikling af landdistrikterne for 2014-2020, kan verificeres og kontrolleres, også taget hånd om risikoen for fejlforekomster fra et forebyggende perspektiv. X. Kommissionen er enig i, at det er vigtigt at finde en passende balance mellem reglernes antal og reglernes kompleksitet på den ene side og samtidig sikre lovligheden og den formelle rigtighed af udgifterne. XI. a) Kommissionen accepterer anbefalingen. De specifikke spørgsmål, som Revisionsretten rejser, bør kun håndteres i handlingsplanerne, hvis der identificeres mangler. Kommissionen anerkender betydningen af retningslinjer i forbindelse med de tre grundlæggende årsager til fejl og formidling af bedste praksis. Dette håndteres gennem det europæiske netværk for landdistriktsudvikling og seminarerne. Endvidere har Kommissionen allerede forelagt medlemsstaterne specifikke retningslinjer om offentlige indkøb og landbrugs-, miljø- og klimaforanstaltninger, herunder dobbeltfinansiering. Bevidst omgåelse af reglerne er en del af strategien til bekæmpelse af svig og de tilrettelagte seminarer derom i flere medlemsstater. b) Kommissionen accepterer anbefalingen. Kommissionen er i gang med at vurdere, om det nye program kan verificeres og kontrolleres og vil tage eventuelle mangler op inden for rammerne af tilsynsudvalgene og de årlige revisionsmøder med forvaltningsmyndighederne. Endvidere vil revisionsresultaterne blive fulgt tæt for at spore og korrigere eventuelle fejlkilder, som skyldes nationale gennemførelsesregler, og om nødvendigt anmode om straks at få foretaget ændringer. Erfaringerne fra gennemførelsen af programmerne og de nationale regler i forbindelse dermed vil blive delt gennem det europæiske netværk for landdistriktsudvikling og særlige seminarer om fejlforekomster. c) Kommissionen accepterer delvist anbefalingen, eftersom den ikke kan foregribe omfanget og resultatet af en sådan analyse eller lovgivernes fremtidige politikvalg for den næste programmeringsperiode. I 2017 vil Kommissionen udarbejde en strategirapport om fonden, der sammenfatter de årlige statusrapporter, som medlemsstaterne indsender (artikel 53 i forordning 1303/2013). Endvidere vil Kommissionen og medlemsstaterne vurdere resultaterne af programmerne for udvikling af landdistrikterne i den planlagte gennemgang i henhold til artikel 21 i forordning 1303/2013. I lyset af denne og anden dokumentation (f.eks. revisionsresultater) vil Kommissionen vurdere udformningen af politikkerne og det eventuelle behov for at komme med forslag til den følgende programmeringsperiode. Ved slutningen af programmeringsperioden vil Kommissionen foretage en grundig analyse af det fortsatte behov for de enkelte støtteforanstaltninger, inden den fremsætter et forslag for den følgende programmeringsperiode, på samme måde som det er sket for den nuværende periode. Kommissionen er enig i, at der om muligt skal anvendes administrativ kontrol, men bemærker, at dette i de fleste tilfælde ikke er muligt for miljøvenlige landbrugsoperationer. Indledning 1. EU afsatte 96 mia., og medlemsstaternes bidrag ventes at nå 55 mia. 4. Revisionsretten rapporterer en gennemsnitlig fejlforekomst for 2011-2013 for udvikling af landdistrikterne på 8,2 %. Ikke desto mindre bemærker Kommissionen den let faldende udvikling i fejlforekomsten for ELFUL (fra 8,4 % i 2011 til 7,9 % i 2013). Denne fejlforekomst er højere end de individuelle procenter, der offentliggøres hvert år af Revisionsretten i kapitel 4 i årsrapporten. Årsagen er, at den nuværende analyse dækker 461 transaktioner ud af i alt 532 for de tre år (som omfatter sundhed, miljø og fiskeripolitik). De 71 transaktioner, som ikke er omfattet af denne rapport, har en lavere gennemsnitlig fejlforekomst. Kommissionen bemærker endvidere, at Revisionsretten definerer stikprøven og beregner fejlforekomsten for hvert år på politisk plan (udvikling af landdistrikterne, miljø, fiskeri og sundhed). Udvikling af landdistrikterne står for 90 % af politikudgifterne og er generelt mere modtagelig for fejl end andre områder i politikgruppen. Kompleksiteten af visse støtteberettigelseskrav i foranstaltningerne til udvikling af landdistrikterne spillede en vigtig rolle i forhold til den høje fejlforekomst. 5. Fejlforekomster viser ikke nødvendigvis, at målsætningerne for politikken ikke er opfyldt, hvilket kun kan angives ved at vurdere resultaterne af de støttede foranstaltninger. For at opfylde målsætningerne for politikken for udvikling af landdistrikterne er det uundgåeligt med en vis grad af kompleksitet i gennemførelsen af politikken under hensyntagen til de ambitiøse målsætninger for udvikling af landdistrikterne. I lyset heraf skal det anerkendes, at det vil blive meget vanskeligt at nå en fejlforekomst på 2 % eller derunder uden at anvende urimelige kontrolressourcer til prohibitive omkostninger. Typer og forekomst af de fundne fejl 12. For så vidt angår den type fejl, som Revisionsretten anfører, bør det bemærkes, at Kommissionen i sin egen revision af investeringsforanstaltninger og arealrelaterede foranstaltninger fandt mangler svarende til dem, som Revisionsretten har fundet. Der er indført finansielle korrektioner for de relevante medlemsstater (eller den efterprøvende regnskabsafslutning vil blive gennemført med henblik på at foretage sådanne korrektioner) for at beskytte EU-budgettet. Endvidere skulle de relevante medlemsstater træffe afhjælpende foranstaltninger, hvor der blev fundet mangler. 14. Politikken for udvikling af landdistrikterne gennemføres via et nationalt eller regionalt program for udvikling af landdistrikterne. Størstedelen af fejlene vedrører bestemte betingelser, som er fastlagt i programmerne, eller andre nationale regler. Disse er nødvendige for at kunne gennemføre politikken, men for medlemsstaterne består udfordringen i at begrænse disse nationale regler til dem, der er strengt nødvendige for at opfylde de politiske målsætninger. For programmeringsperioden 2014-2020 skal alle programmer for udvikling af landdistrikterne indeholde en forhåndsvurdering af, om foranstaltningerne kan verificeres og kontrolleres, som skal udføres af forvaltningsmyndigheden og betalingsorganet sammen. 26. Kommissionen fandt i forbindelse med sine egne revisioner også mangler vedrørende de offentlige indkøbsprocedurer. Der er allerede foretaget finansielle korrektioner i denne henseende. Offentlige indkøb er et af de centrale elementer i handlingsplanerne for udvikling af landdistrikterne. Det bør ikke desto mindre bemærkes, at manglende overholdelse af indkøbsreglerne ikke nødvendigvis betyder, at 100 % af de involverede udgifter er ikke-støtteberettigede. Projektet som sådan kan sagtens nå målene og give reel merværdi. Endvidere vedtog Kommissionen den 19. december 2013 nye retningslinjer for fastsættelse af finansielle korrektioner, som Kommissionen skal foretage af udgifter, der finansieres af Unionen ved delt forvaltning, som følge af manglende overholdelse af reglerne om offentlige kontrakter[2]. Med hensyn til disse retningslinjer vurderes manglende overholdelse af reglerne om offentlige indkøb på grundlag af proportionalitetsprincippet. Et vejledningsdokument om de mest almindelige uregelmæssigheder i forvaltningen af de europæiske struktur- og investeringsfonde er allerede forelagt medlemsstaterne (4. seminar om fejlforekomst, oktober 2014). 27. For så vidt angår tabel 1: Rumænien: Den rapporterede fejl blev opdaget af Revisionsretten i DAS 2012. Handlingsplanen for RO-fejlforekomster omfatter foranstaltninger til håndtering af svagheder i de offentlige indkøbsprocedurer. Nederlandene: Indkøbsreglerne blev trukket tilbage med tilbagevirkende kraft af kommunen i 2012 med virkning fra 1. januar 2010. Dette burde imidlertid ikke have været anvendt i dette tilfælde. Kommissionen følger op med medlemsstaten. Tyskland (Brandenburg-Berlin): Da de sidste forpligtelser vedrørende bredbånd kunne gives i 2012, kunne der ikke indføres yderligere forebyggende og korrigerende foranstaltninger. Støtte til bredbånd er ikke længere planlagt for perioden 2014-2020. Tekstboks 2 ‑ Kontrakter tildelt direkte til allerede anvendte leverandører Sverige har medtaget "offentlige indkøb" som den grundlæggende årsag til fejl og korrigerende og forebyggende foranstaltninger i sin handlingsplan for fejlforekomster. 32. Svaghederne i tabel 2 er omfattet af den relevante handlingsplan med det formål at forbedre det administrative kontrolsystem. 35. Kommissionen er enig i, at forenkling ikke bør stå i vejen for iagttagelsen af principperne for forsvarlig økonomisk forvaltning. Den nye lovgivningsramme for den fælles landbrugspolitik 2014-2020 indeholder forenklingsfaktorer, som ikke indvirker negativt på forsvarlig økonomisk forvaltning (f.eks. udbetaling af engangsbeløb, standardomkostninger). I artikel 60 i forordning 1305/2013 fastslås det, at kun udgifter, der er afholdt, efter at en ansøgning er blevet indgivet, betragtes som støtteberettiget. Tekstboks 3 ‑ Eksempel, hvor et effektivt støtteberettigelseskriterium trækkes tilbage Disse svagheder er omfattet af den relevante handlingsplan med det formål at forbedre det administrative kontrolsystem. Dette er ikke længere muligt i henhold til den nye rammelovgivning. Se svar på punkt 35. 38. Udbetaling af engangsbeløb, som f.eks. i forbindelse med støtte til unge landbrugere, må ikke modvirke andre foranstaltningers politiske målsætninger. Forenkling i gennemførelsen skal derfor sikre en passende balance i forhold til at opfylde de politiske målsætninger og opnå en forsvarlig økonomisk balance. Fordelen ved at reducere fejlforekomsten bør ikke være den eneste faktor, der skal tages højde for. 40. Kommissionen vil gerne påpege, at de svigagtige udgifter til udvikling af landdistrikterne, som er opdaget og rapporteret af medlemsstaterne, udgør 0,11 %[3]. 43. Kommissionen fandt under sin egen revision også svagheder i kriteriet for verificering af små og mellemstore virksomheder (SMV'er) og manglende overholdelse af passende private indkøbsprocedurer. Ved konstatering af mangler er der indført finansielle nettokorrektioner for de relevante medlemsstater (eller den efterprøvende regnskabsafslutning vil blive gennemført med henblik på at foretage sådanne korrektioner) for at beskytte EU-budgettet. Endvidere skulle de relevante medlemsstater træffe afhjælpende foranstaltninger. Inden for den nuværende rammelovgivning for 2014-2020 er der ingen grænser for størrelsen af virksomheden med hensyn til at være støtteberettiget ved investeringer i fysiske aktiver. Medlemsstaterne kan målrette støtten til specifikke støttemodtagere efter konklusionerne i SWOT-analysen og behovsvurderingerne. Disse ekstra krav skal kunne kontrolleres og verificeres. 46. Tilsvarende bestemmelser finder anvendelse i perioden 2014-2020. 48. Kommissionen er enig i, at de nationale myndigheder kunne have opdaget mange af de fejl, som Revisionsretten fandt. Reglerne om den fælles landbrugspolitik giver medlemsstaterne alle de nødvendige instrumenter til at mindske de fleste risici for fejl. Kommissionen vil fortsat give medlemsstaterne anbefalinger og retningslinjer samt formidle bedste praksis for at forbedre kontrolsystemet og dermed undgå fejl. Tekstboks 5 ‑ Eksempler på utilstrækkelig kvalitet i medlemsstaternes kontrol på stedet Disse svagheder er omfattet af den relevante handlingsplan med det formål at forbedre det administrative kontrolsystem. 51. Kommissionen fandt under sin egen revision også svagheder i forbindelse med udøvelsen af administrativ kontrol. De berørte medlemsstater skulle træffe afhjælpende foranstaltninger, og hvor det er relevant, er der indført finansielle korrektioner. 57. Kommissionen fandt under sin egen revision ligeledes svagheder i verificeringen af forpligtelserne vedrørende miljøvenligt landbrug, og de berørte medlemsstater blev forpligtet til at træffe afhjælpende foranstaltninger. De berørte medlemsstater er endvidere pålagt finansielle korrektioner, hvor det er relevant. Tekstboks 7 ‑ Eksempler på manglende overholdelse af simple forpligtelser vedrørende miljøvenligt landbrug Manglerne vedrørende Malta skyldes i høj grad, at støttemodtagerne under foranstaltningen til miljøvenligt landbrug ikke har opfyldt forpligtelserne. Den maltesiske forvaltning har truffet mange målrettede informationsforanstaltninger og har givet visse støttemodtagere personlig oplæring. 59. Ordninger for miljøvenligt landbrug viser, at landbrugerne frivilligt har påtaget sig at sikre miljømæssige fordele og miljømæssige offentlige goder, som rækker videre end de obligatoriske krav. Det kompenserende aspekt i betalinger for miljøvenligt landbrug (der omfatter omkostninger og indkomsttab) betyder ikke umiddelbare økonomiske fordele for landbrugerne, selv om disse ikke er udelukket på langt sigt. 62. Med hensyn til en "lav" kontrolsats for forpligtelser vedrørende miljøvenligt landbrug er medlemsstaterne ifølge den gældende lovgivning forpligtet til, såfremt kontrol på stedet afslører betydelig manglende overholdelse i forbindelse med en bestemt støtteordning eller støtteforanstaltninger eller i en region eller en del af en region, at øge den andel af støttemodtagerne, der kontrolleres på stedet. Afhængigt af medlemsstaten og den enkelte foranstaltning kan den faktiske kontrol på stedet overstige 5 %. Den korrekte anvendelse heraf verificeres gennem den overensstemmelsesrevision, som Kommissionen gennemfører. Alle kriterier vedrørende støtteberettigelse, forpligtelser mv. skal kontrolleres under kontrollen på stedet. Hvis nogle af disse ikke kan kontrolleres i forbindelse med kontrollen på stedet, skal der planlægges et nyt besøg. 63. Ifølge de gældende retsakter skal den administrative kontrol omfatte alle de elementer, som det er muligt og hensigtsmæssigt at kontrollere med administrative midler (herunder opfyldelse af forpligtelser vedrørende miljøvenligt landbrug). Kommissionen kontrollerer endvidere i forbindelse med sin overensstemmelsesrevision, om kontrollen kan udføres administrativt i tillæg til på stedet. Hvor det er relevant, udstedes der anbefalinger til medlemsstaterne, og der anvendes finansielle korrektioner. Endvidere indeholder en ny rammelovgivning for den fælles landbrugspolitik for 2014-2020 bestemmelser, hvorefter medlemsstaterne skal sikre, at alle foranstaltninger vedrørende udvikling af landdistrikterne, som påtænkes gennemført, kan verificeres og kontrolleres. Programmet om udvikling af landdistrikterne skal indeholde en forhåndsvurdering af, om foranstaltningerne kan verificeres og kontrolleres. 64. Kommissionen mener, at sanktioner for manglende overholdelse skal være forholdsmæssige, men at de fortsat skal være et afskrækkende middel. I henhold til den nye rammelovgivning skal der også tages højde for nye forekomster, når nedsættelsen beregnes. Det er op til medlemsstaterne at definere den faktiske anvendelse af kriterierne i lovteksterne samt de konkrete forekomster og beløb herfor. 65. I tilfælde af alvorlig manglende overholdelse af forpligtelserne udelukkes støttemodtageren fra støtte i det år, det konstateres, og det efterfølgende år. Tekstboks 10 ‑ Supplerende støtteberettigelsesbetingelser pålagt af medlemsstaterne i forbindelse med betalinger vedrørende ugunstigt stillede områder Disse svagheder er omfattet af den relevante handlingsplan med det formål at forbedre det administrative kontrolsystem. 74. Kommissionen har siden 2012 håndteret spørgsmålet om høje fejlforekomster ved at anmode medlemsstaterne om nationale handlingsplaner og overvåge gennemførelsen deraf. På grundlag af de indhøstede erfaringer og Revisionsrettens anbefalinger er disse handlingsplaner blevet forbedret over tid. De forventede resultater af samtlige foranstaltninger ses ikke altid på kort sigt, navnlig for de foranstaltninger, der er gennemført gennem flerårige forpligtelser. Ikke desto mindre kan de første resultater af Kommissionens og medlemsstaternes fælles indsats for at mindske fejlforekomsterne ved at gennemføre handlingsplanerne allerede ses i en lavere fejlforekomst for udvikling af landdistrikterne i 2013. Kommissionen vil fortsat overvåge gennemførelsen af handlingsplanerne, både ud fra et revisionsmæssigt og et operationelt perspektiv, gennem bilaterale møder, tilsynsudvalg og årlige revisionsmøder. 75. Kommissionens beføjelser er blevet styrket med den nye forordning (EU) nr. 1306/2013 om den fælles landbrugspolitik. I henhold til artikel 41, stk. 2, kan mellemliggende betalinger til en medlemsstat nedsættes eller suspenderes, hvis en eller flere nøglekomponenter i det pågældende nationale kontrolsystem ikke fungerer, eller de nødvendige afhjælpende foranstaltninger ikke er gennemført. I henhold til artikel 36, stk. 7, kan de mellemliggende betalinger afbrydes som en yderligere hurtig foranstaltning, hvis der er tvivl om betalingernes lovlighed og formelle rigtighed. Endvidere skal de enkelte betalingsorganer, som der er taget forbehold for i GD AGRI's årlige aktivitetsrapport, handle hurtigt for at undgå finansielle korrektioner. Kommissionen mener, at sanktioner for manglende overholdelse skal være forholdsmæssige, men at de fortsat skal være et afskrækkende middel. 76. Der blev fulgt systematisk op på revisionsresultaterne i den seneste opdatering af handlingsplanerne (september 2014). Medlemsstaterne skulle i langt højere grad tage højde for Revisionsrettens og Kommissionens revisionsresultater. Faktisk omhandlede 46 % af de foranstaltninger, som medlemsstaterne forelagde, konkrete revisionsresultater, hvoraf de 50 % kom fra Revisionsrettens rapporter. Det bør ligeledes bemærkes, at alle de væsentlige tilfælde, som Revisionsretten har rapporteret, er blevet fulgt op af Kommissionen, herunder gennem en overensstemmelsesprocedure, hvor det er relevant. 77. Inden for rammerne af den tredje ajourføring af handlingsplanerne i september 2014 blev medlemsstaterne anmodet om at angive overvågningsindikatorer og de seneste kendte resultater for at forbedre effektiviteten af foranstaltningerne. 78. De fire fælles udvalgsmøder om udvikling af landdistrikterne og landbrugsfondene, som udelukkende omhandlede fejlforekomster (seminarerne), som indtil videre er blevet arrangeret, har været en systematisk proces, hvor deling af god og innovativ praksis har fundet sted. Derudover bør det bemærkes, at der uden for rammerne af seminarerne og det europæiske netværk for landdistriktsudviklings aktiviteter ligeledes udveksles bedste praksis på de formelle møder i Udvalget for Udvikling af Landdistrikterne og på de tre årlige møder mellem direktørerne i alle medlemsstaternes betalingsorganer. Fra 2015 vil det europæiske netværk for landdistriktsudvikling være endnu en metode til at udbrede bedste praksis i perioden 2014-2020. Det europæiske netværk for landdistriktsudvikling vil arrangere specifikke begivenheder, dele relevante oplysninger og involvere aktører i oplysningsaktiviteter. 79. Kommissionen sikrer løbende udveksling med medlemsstaterne om spørgsmål vedrørende fejlforekomster og har stillet et omfattende sæt vejledningsdokumenter til rådighed om foranstaltninger vedrørende udvikling af landdistrikterne og andre relevante horisontale emner (f.eks. forenklede omkostningsmuligheder, regler for offentlige indkøb). Navnlig omfattede SWD(2013) 244 om fejlforekomster i forbindelse med udvikling af landdistrikterne et fælles sæt grundlæggende årsager, der kan blive relevante i alle medlemsstaterne, som i sidste ende skal definere, hvilke årsager de påvirkes af, og fastlægge passende afhjælpende foranstaltninger. 80. Kommissionen følger op på de konstaterede mangler i forbindelse med revisionsresultaterne, og medlemsstaterne anmodes systematisk om at håndtere dem i handlingsplanerne. 81. At medlemsstaterne har gennemført forhåndsvurderinger om, hvorvidt foranstaltningerne kan verificeres og kontrolleres (forebyggende), og fulgt nærmere op på revisionsresultaterne giver mulighed for at øge effektiviteten af handlingsplanerne som vist i opdateringen fra oktober 2014. 90. Den ændring, som Revisionsretten henviser til, blev indført, fordi omkostningerne ved at anvende administrative sanktioner for små beløb kunne være uforholdsmæssige i forhold til fordelene og derfor være til fare for forsvarlig økonomisk forvaltning. 91. Kommissionen er fuldt ud klar over betydningen af de efterfølgende faser af lovgivningsprocessen. I denne henseende er medlemsstaternes ansvarsområder blevet forbedret gennem krav om en forhåndsvurdering fra både forvaltningsmyndighederne og betalingsorganerne af, hvorvidt de programmerede foranstaltninger kan verificeres og kontrolleres. Endvidere råder Kommissionen nu over styrkede forebyggelsesinstrumenter såsom suspensioner og afbrydelser, som kan have en afskrækkende virkning på fejl. Som bekræftet af Revisionsretten i denne særberetning har "gold-plating" (flere og uberettigede nationale/regionale regler) kun haft en marginal indvirkning på fejlforekomsten. 93. Kommissionen har siden 2012 håndteret spørgsmålet om høje fejlforekomster ved at anmode medlemsstaterne om nationale handlingsplaner og overvåge gennemførelsen deraf. På grundlag af de indhøstede erfaringer og Revisionsrettens anbefalinger er disse handlingsplaner blevet forbedret over tid. De forventede resultater af samtlige foranstaltninger ses ikke altid på kort sigt, navnlig for de foranstaltninger, der er gennemført gennem flerårige forpligtelser. Ikke desto mindre kan de første resultater af Kommissionens og medlemsstaternes fælles indsats for at mindske fejlforekomsterne ved at gennemføre handlingsplanerne allerede ses i en lavere fejlforekomst for udvikling af landdistrikterne i 2013. Kommissionen vil fortsat overvåge gennemførelsen af handlingsplanerne, både ud fra et revisionsmæssigt og et operationelt perspektiv, gennem bilaterale møder, tilsynsudvalg og årlige revisionsmøder. 95. Første led: Kommissionen har endvidere fundet svagheder vedrørende disse spørgsmål i sin egen revision. Der er allerede foretaget omfattende finansielle korrektioner i denne henseende. Offentlige indkøb og manglende overholdelse af forpligtelser er et af de centrale elementer i handlingsplanerne for udvikling af landdistrikterne. Det bør ikke desto mindre bemærkes, at manglende overholdelse af indkøbsreglerne ikke nødvendigvis betyder, at 100 % af de involverede udgifter er ikke-støtteberettigede. Projektet som sådan kan sagtens nå målene og give reel merværdi. Andet led: Kommissionen er enig i denne konklusion. Kommissionen vil fortsat give medlemsstaterne anbefalinger og retningslinjer samt formidle bedste praksis for at forbedre kontrolsystemet og dermed undgå fejl. Endvidere skal betalingsorganerne overholde godkendelseskriterierne i bilag I i forordning 907/2014 (programmet for 2014-2020), inden der foretages betalinger. Kommissionens tjenestegrene gennemgår godkendelsen ved efterfølgende revision. 96. For så vidt angår begrænsede incitamenter til støttemodtagerne til at overholde deres landbrugsmæssige forpligtelser, viser ordninger for miljøvenligt landbrug landbrugernes frivillige forpligtelser til at give miljømæssige fordele og offentlige goder, der rækker videre end blot de obligatoriske krav. Det kompenserende aspekt i betalinger for miljøvenligt landbrug (der omfatter omkostninger og indkomsttab) betyder ikke umiddelbare økonomiske fordele for landbrugerne, selv om disse ikke er udelukket på langt sigt. Med hensyn til en "lav" kontrolsats for forpligtelser er medlemsstaterne ifølge den gældende lovgivning forpligtet til, såfremt kontrol på stedet afslører betydelig manglende overholdelse, at øge den andel af støttemodtagere, der kontrolleres på stedet. Den korrekte anvendelse heraf kontrolleres i forbindelse med Kommissionens overensstemmelsesrevisioner. Kontrolprocenten for landbrugsmæssige forpligtelser er fastsat til 100 % for administrativ kontrol og 5 % for kontrol på stedet. Omkostningerne til forvaltning og kontrol, som er offentliggjort i den årlige aktivitetsrapport for 2013, udgør 4 mia. EUR for hele den fælles landbrugspolitik. Fokus bør derfor være på at øge effektiviteten af kontrollerne og ikke på flere kontroller. Med hensyn til sanktionerne mener Kommissionen, at sanktioner for manglende overholdelse skal være forholdsmæssige, men at de fortsat skal være et afskrækkende middel. 97. Tanken med at udarbejde handlingsplanerne var en forebyggende proces baseret på SWD(2013) 244, som er bygget på medlemsstaternes egen vurdering af de grundlæggende årsager, der har en indvirkning på fejlforekomsten. Denne proces har efterhånden indarbejdet det reaktive perspektiv ved systematisk at tage højde for revisionsresultaterne og foreslå specifikke korrigerende foranstaltninger. Det dobbelte perspektiv (forebyggende og reaktivt) er stadig en del af øvelsen. Den seneste ajourføring af handlingsplanerne viser, at næsten 50 % af foranstaltningerne blev udløst af konkrete revisionsresultater fra Revisionsrettens eller Kommissionens side, mens den anden halvdel var baseret på medlemsstaternes egne vurderinger. Endvidere blev der i forhåndsvurderingen af, om de foranstaltninger, der indgår i programmerne for udvikling af landdistrikterne for 2014-2020, kan verificeres og kontrolleres, også taget hånd om risikoen for fejlforekomster fra et forebyggende perspektiv. Anbefaling 1 Kommissionen accepterer anbefalingen. De specifikke spørgsmål, som Revisionsretten rejser, bør kun håndteres i handlingsplanerne, hvis der identificeres mangler. Kommissionen anerkender betydningen af retningslinjer i forbindelse med de tre grundlæggende årsager til fejl og formidling af bedste praksis. Dette håndteres gennem det europæiske netværk for landdistriktsudvikling og seminarerne. Endvidere har Kommissionen allerede forelagt medlemsstaterne specifikke retningslinjer om offentlige indkøb og landbrugs-, miljø- og klimaforanstaltninger, herunder dobbeltfinansiering. Bevidst omgåelse af reglerne er en del af strategien til bekæmpelse af svig og de tilrettelagte seminarer derom i flere medlemsstater. Offentlige indkøb Denne anbefaling er rettet til medlemsstaterne. Ikke desto mindre vil Kommissionen gerne understrege, at den for perioden 2014-2020 allerede har fremlagt retningslinjer for praktikere om at undgå almindelige fejl i projekter under de europæiske struktur- og investeringsfonde. Disse retningslinjer blev fremlagt for forvaltningsmyndighederne og betalingsorganerne på seminaret om fejlforekomster, der fandt sted i oktober 2014. Bevidst omgåelse af regler Kommissionen er enig med anbefalingen til medlemsstaterne. Betalinger for miljøvenligt landbrug Kommissionen er enig i anbefalingerne til medlemsstaterne og vil gerne understrege, at den i forbindelse med sin overensstemmelsesrevision systematisk verificerer, om der kan gennemføres administrativ kontrol ud over kontrollerne på stedet. I så fald udstedes der anbefalinger til medlemsstaterne for at øge omfanget af de administrative kontroller, ligesom der anvendes finansielle korrektioner. Endvidere indeholder rammelovgivningen for den fælles landbrugspolitik for 2014-2020 bestemmelser, hvorefter medlemsstaterne skal sikre, at alle foranstaltninger vedrørende udvikling af landdistrikterne, som påtænkes gennemført, kan verificeres og kontrolleres. Alle programmer for udvikling af landdistrikterne skal indeholde en forhåndsvurdering af, om foranstaltningerne kan verificeres og kontrolleres, herunder landbrugs-, miljø- og klimaforanstaltninger, operationer og konkrete forpligtelser. Hvis disse kontroller ikke er tilfredsstillende, skal programmerne for udvikling af landdistrikterne ændres i overensstemmelse dermed (artikel 62 i forordning 1305/2013). Endvidere påtænkes en fuld nedsættelse af støtten ved alvorlig manglende overholdelse af forpligtelserne eller manglende overholdelse af kriterierne for støtteberettigelse samt udelukkelse af støttemodtageren fra at modtage støtte i det år, hvor dette konstateres, samt det efterfølgende år. Med hensyn til sanktionerne er Kommissionen enig i, at sanktioner for manglende overholdelse skal være forholdsmæssige, men at de fortsat skal være et afskrækkende middel. Anbefaling 2 Kommissionen accepterer denne anbefaling. Kommissionen er i gang med at vurdere, om det nye program kan verificeres og kontrolleres, og vil tage eventuelle mangler op inden for rammerne af tilsynsudvalgene og de årlige revisionsmøder med forvaltningsmyndighederne. Endvidere vil revisionsresultaterne blive fulgt tæt for at spore og korrigere eventuelle fejlkilder, som skyldes nationale gennemførelsesregler, og der vil om nødvendigt blive anmodet om straks at få foretaget ændringer. Erfaringerne fra gennemførelsen af programmerne og de nationale regler i forbindelse dermed vil blive delt gennem det europæiske netværk for landdistriktsudvikling og særlige seminarer om fejlforekomster. Anbefaling 3 Kommissionen accepterer delvist anbefalingen, eftersom den ikke kan foregribe omfanget og resultatet af en sådan analyse eller lovgivernes fremtidige politikvalg for den næste programmeringsperiode. I 2017 vil Kommissionen udarbejde en strategirapport om fonden, der sammenfatter de årlige statusrapporter, som medlemsstaterne indsender (artikel 53 i forordning 1303/2013). Endvidere vil Kommissionen og medlemsstaterne vurdere resultaterne af programmerne for udvikling af landdistrikterne i den planlagte gennemgang i henhold til artikel 21 i forordning 1303/2013. I lyset af denne og anden dokumentation (f.eks. revisionsresultater) vil Kommissionen vurdere udformningen af politikkerne og det eventuelle behov for at komme med forslag til den følgende programmeringsperiode. Ved slutningen af programmeringsperioden vil Kommissionen foretage en grundig analyse af det fortsatte behov for de enkelte støtteforanstaltninger, inden den fremsætter et forslag for den følgende programmeringsperiode, på samme måde som det er sket for den nuværende periode. Sidste led: Kommissionen er enig i, at der om muligt skal anvendes administrativ kontrol, men bemærker, at dette i de fleste tilfælde ikke er muligt for miljøvenlige landbrugsoperationer. [1] SWD(2013) 244 af 27.6.2013. [2] Kommissionens afgørelse C(2013) 9527. [3] Rapport fra Kommissionen til Europa-Parlamentet og Rådet: Beskyttelse af Den Europæiske Unions finansielle interesser – Bekæmpelse af svig Årsrapport 2013, COM(2014) 474.